钦定古今图书集成/明伦汇编/官常典/第261卷 > 晋
## 钦定古今图书集成/明伦汇编/官常典/第261卷 > 晋

晋置秘书监，统丞郎以典图籍，著作郎以典史事，侍
中给事，仍备顾问。

按《晋书职官志》：“秘书监。案汉桓帝延熹三年，置秘书
监，后省。魏武为魏王，置秘书令、丞。及文帝黄初初，置
中书令，典尚书奏事，而秘书改令为监，后以何祯为
秘书丞，而秘书先自有丞，乃以祯为秘书右丞。及晋
受命，武帝以秘书并中书省，其秘书著作之局不废。
惠帝永平中，复置秘书监，其属官有丞有郎，并统著”
作省。

著作郎，周左史之任也。汉东京图籍在东观，故使名
儒著作东观，其有名，尚未有官。魏明帝太和中，诏置
著作郎于此，始有其官，隶中书省。及晋受命，武帝以
缪征为中书著作郎。元康二年，诏曰：“著作旧属中书，
而秘书既典文籍，今改中书著作为秘书著作。”于是
改隶秘书省。后别自置省，而犹隶秘书著作郎一人，
谓之“大著作郎”，专掌史任。又置佐著作郎八人。著作
郎始到职，必撰《名臣传》一人。

“侍中。”案黄帝时，风后为侍中，于周为常伯之任。秦取
古名置侍中，汉因之。秦、汉俱无定员，以功高者一人
为仆射。魏、晋以来，置四人，别加官者则非数。掌傧赞
威仪。大驾出，则次直侍中护驾，正直侍中负玺陪乘，
不带剑，馀皆骑从。御登殿与散骑常侍对仗，侍中居
左，常侍居右，备切问近对，拾遗补阙。及江左哀帝兴
宁四年，桓温奏省二人，后复旧给事黄门侍郎，秦官也，汉已后并因之，与侍中俱管
门下众事，无员。及晋，置员四人。

散骑常侍，本秦官也。秦置散骑，又置中常侍。散骑骑
从乘舆车后，中常侍得入禁中，皆无员，亦以为加官。
汉东京初省散骑，而中常侍用宦者。魏文帝黄初初，
置散骑，合之于中司，掌规谏，不典事，貂珰插右骑散
从。至晋不改。及元康中，惠帝始以宦者董猛为中常
侍，后遂止，常为显职。

给事中，秦官也。所加或大夫、博士、议郎，掌顾问应对，
位次中常侍。汉因之。及汉东京省，魏世复置，至晋不
改，在散骑常侍下、给事黄门侍郎上，无员。

“通直散骑常侍”，案魏末散骑常侍又有在员外者，泰
始十年，武帝使二人与散骑常侍通员直，故谓之“通
直散骑常侍。”江左置四人。

员外散骑常侍，魏末置，无员。

散骑侍郎四人，魏初与散骑常侍同置。自魏至晋，散
骑常侍、侍郎与侍中、黄门侍郎共平尚书奏事，江左
乃罢。

通直散骑侍郎四人。初，武帝置员外散骑侍郎，及太
兴元年，元帝使二人与散骑侍郎通员直，故谓之“通
直散骑侍郎”，后增为四人。

员外散骑侍郎，武帝置，无员。

### 武帝泰始六年诏泰始以来大事秘书缀集之

按《晋书武帝本纪》，泰始六年“秋七月乙巳，诏曰：‘自泰
始以来，大事皆撰录秘书写副。后有其事，辄宜缀集
以为常’。”

### 元帝建武元年冬十一月丁卯置史官

按《晋书元帝本纪》云云。按《王导传》。“时中兴草创。未
置史官。导始启立。于是典籍颇兴。”